**Popis propisane literature za metodički dio stručnoga ispita**

**za stručnoga suradnika knjižničara (Siječanj 2017.)**

**Blažeković, Tatjana**; Furlan, Branka. 1993. ***Knjižnica osnovne škole*. Nacionalna i sveučilišna biblioteka. Zagreb.**

Prerađeno i dopunjeno izdanje u kojem autorica obrađuje ulogu i mjesto školskih knjižnica u cjelokupnom knjižničarskom sustavu. Od oblika rada u knjižnici osnovne škole, samoj opremi prostora, nabavi i obradi knjižne građe te posudbi knjiga, obuhvaćena su najznačajnija pitanja vezana za te značajne bibliotečno-informacijske centre.

**Čelić-Tica, Veronika**; Leščić, Jelica. 2007. Novi *UDK za školske knjižnice: priručnik za knjižničare.* Školska knjiga. Zagreb.

Ovaj priručnik, namijenjen školskim knjižničarima, sadrži osnovne podatke o klasifikaciji i klasificiranju, kako dobnoj, tako i i Univerzalnoj decimalnoj klasifikaciji. Sadrži pregled nastanka UDK, obilježja toga klasifikacijskog sustava, govori o njegovoj strukturi i primjeni. Pojedina se poglavlja odnosne na predmetnu obradu i UNIMARC. Knjiga sadrži niz primjera po pojedinim stručnim skupinama i neophodan je priručnik svakom školskom knjižničaru u svakodnevnom radu.

**Demut, Ana**. 2003. *Putokazi školske knjižnice*. Školska knjiga. Zagreb.

Popularno pisani priručnik koji djeci i mladima daje upute što je to školske knjižnica i što im sve može ponuditi. Istovremeno ih se poučava korištenju raznolike knjižnične građe.

**Herring, James.** 2008. *Internetske i informacijske vještine : priručnik za učitelje i školske knjižničare.* Dominović. Zagreb.

Svrha je knjige dati učiteljima i školskim knjižničarima teorijski kontekst i praktični priručnik za učinkovito korištenje različitih aspekata interneta u obrazovne svrhe. Na početku priručnika predstavljene su suvremene teorije učenja, nastavni kontekst interneta u školama i važnost poučavanja informacijskih vještina. Slijede poglavlja koja se bave internetom, vrednovanjem mrežnih stranica i predmetnih tražilica, vrednovanjem sadržaja web stranica za poučavanje i dalje učenje te izradom školskih i nastavnih web stranica.

**Kovačević, Dinka**; Lovrinčević, Jasmina. 2014. *Mjerila kvalitete rada u hrvatskom školskom knjižničarstvu*. Sveučilište, Odjel za kulturologiju. Osijek.

Knjiga je vrlo bogat prikaz postojećih suvremenih osnovnih pristupa problematici vrjednovanja i kvalitete u hrvatskom školskom knjižničarstvu. Istraživanja autorica utemeljena su na promišljanjima relevantne strane literature u okviru područja školskog knjižničarstva, ali i na njihovoj dugogodišnjoj praksi, što je rezultiralo reprezentiranjem cijelog niza radova i primjera na kojima se teorijske spoznaje apliciraju.

**Kovačević, Dinka**; Lasić-Lazić, Jadranka; Lovrinčević, Jasmina. 2004. *Školska knjižnica – korak dalje*. Filozofski fakultet, Zavod za informacijske studije Odsjeka za informacijske znanosti. Zagreb.

Timski rad triju autorica koje su kroz Proljetnu školu školskih knjižničara pokušale odgovoriti na pitanja o poslovanju knjižnice i knjižničara u školi, školskoj knjižnici u 21. stoljeću u kontekstu novina, liku školskog knjižničara u mrežnom okruženju ... Ove teme su uglavnom namijenjene studentima bibliotekarstva, školskim knjižničarima, nastavnicima te svima odgovornima za školstvo.

**Kovačević, Dinka**; Lovrinčević, Jasmina. 2012. *Školski knjižničar*. Filozofski fakultet, Zavod za informacijske studije Odsjeka za informacijske znanosti. Zagreb.

Knjiga – priručnik namijenjena je školskim knjižničarima. Donosi okvir struke kroz normiranje i vrednovanje poslova i zadaća školskog knjižničara te njegov razvojni put od učenika, preko nastavnika do specijalista za knjižnične medije. Predstavlja školskog knjižničara kao ključnu osobu za promicanje kvalitete rada u školskoj knjižnici.

**Lasić-Lazić**, Jadranka; Laszlo, Marija; Boras, Damir. 2008.*Informacijsko čitanje*. Zavod za informacijske znanosti Filozofskog fakulteta Sveučilišta u Zagrebu.Zagreb.

Knjiga je pisana kao priručnik i namijenjena svima koji čitaju znanstveno i stručno štivo za obrazovne i poslovne svrhe. Čitanje je sastavni dio najvažnije osobine obrazovanoga čovjeka – pismenosti.

**Lasić-Lazić, Jadranka**. 1996**.** *Znanje o znanju.* Zavod za informacijske studije odsjeka za informacijske znanosti. Zagreb.

Knjiga "Znanje o znanju" predstavlja interdisciplinarni uvid u klasifikaciju. U prvom poglavlju prikazan je razvoj misli o klasifikaciji u svjetlu filozofskih pravaca i njihovih utjecaja na teoretičare u bibliotekarstvu. Drugi dio govori o odrednicama bibliotečne klasifikacije utemeljenim na logičkim načelima. Treći dio obrađuje pojam znanja i organizaciju znanja u katalozima, a četvrti jezike za označivanje. Peto poglavlje posvećeno je informacijskim sustavima za pretraživanje.

**Lovrinčević, Jasmina** i dr. 2005. Znanjem do znanja : prilog metodici rada školskog knjižničara. **Zavod za informacijske studije odsjeka za informacijske znanosti, Filozofski fakultet. Zagreb.**

Knjiga četiriju autorica obrađuje rad školskih knjižničara u kontekstu obrazovanja uopće s naglaskom na obrazovnoj funkciji školske knjižnice. Knjiga predstavlja prilog metodici rada školskih knjižničara te velikim dijelom obrađuje pitanje njihova stručnog usavršavanja u skladu s novim kretanjima u struci.

**Odabrana poglavlja iz organizacije znanja**. 2004. Ur. Lasić-Lazić, Jadranka. *Zavod za informacijske studije odsjeka za informacijske znanosti.* Zagreb.

Knjiga se sastoji od sedam članaka; uvodni se članak odnosi na stanje informacijske znanosti krajem 20. stoljeća i pitanja terminologije, dok se ostalim člancim razmatraju novi pristupi i rješenja za kurikulum organizacije znanja, ali i odgovori na konkretnu problematiku tog područja.

**Saetre, Tove Pemmer.** 2004.*IFLA-ine i UNESCO-ve smjernice za školske knjižnice*. Hrvatsko knjižničarsko društvo. Zagreb.

IFLA-in i UNESCO-ov Manifest za školske knjižnice objavljen 2000. god. vrlo je dobro prihvaćen diljem svijeta i preveden na mnoge jezike, a koristi se za poboljšanje položaja školskih knjižnica u školama, regijama i zemljama. Na njega se nadograđuju Smjernice za školske knjižnice koje pozivaju vlade zemalja da putem svojih ministarstava odgovornih za obrazovanje, razviju strategiju, vode politiku i donose planove u kojima će biti ugrađena ova načela.

**Stropnik, Alka.** 2013. *Knjižnica za nove generacije.* Hrvatsko knjižničarsko društvo. Zagreb.

Promjene koje su se dogodile u društvu zbog razvoja informacijske i komunikacijske tehnologije tijekom posljednjih desetak godina značajno su utjecale na informacijske potrebe i interese mladih korisnika. Od knjižnica se traži da budu više od pukog spremišta knjiga, a usluge koje knjižnice pružaju izmještaju se u virtualni prostor. Kroz poglavlja o mladima i traženju informacija, te mrežnim knjižničnim stranicama narodnih knjižnica, a posebice stranica za mlade, autorica naglašava važnost uključivanja mladih u stvaranje sadržaja knjižničnih mrežnih stranica. Primjeri predloženih virtualnih sadržaja za mlade na knjižničnim mrežnim stranicama popraćeni su ilustracijama.

**Špiranec, Sonja**; Banek Zorica, Mihaela. 2008. Informacijska pismenost : teorijski okvir i polazišta. Zavod za informacijske studije Odsjeka za informacijske znanosti Filozofskog fakulteta. Zagreb.

U sintagmi „informacijska pismenost“ slijevaju se znanja za život u modernom društvu. Ova vrsta pismenosti kultivira sposobnost mišljenja, izvođenja kritičkih refleksija te samostalnog i informiranog rješavanja problema. Ona je skup vještina, znanja, sposobnosti i stavova i jedna od temeljnih kompetencija neophodnih za cjeloživotno učenje.

**Tadić, Katica**. 1994. *Rad u knjižnici*. Naklada Benja. Opatija.

U knjizi je prikazan put publikacije od njezina ulaska u knjižnicu do prijelaza u ruke korisnika. Autorica je obuhvatila teoriju i praksu i dala "opći pogled u knjižnicu". Da bi zaposleni u suvremenoj knjižnici obavili svoj najvažniji zadatak - što bolje i brže odgovoriti na raznovrsne zahtjeve korisnika za knjižničnom građom i informacijama - moraju imati određena znanja i sposobnosti. Kako bi knjižnica postala centar kulturnog i javnog života određene sredine mora se prilagođavati novim izazovima i što se tiče nabavljanja građe i proširivanja svojih usluga i obogaćivanja svojih programa. Ova će knjiga izvrsno poslužiti kao priručnik radnicima - početnicima zaposlenim u knjižnici koji imaju osnovna znanja ili se tek upoznaju sa strukom. Dobro će poslužiti i svima ostalima koje zanima rad u knjižnici.

**Urquhart, Donald J**. 1986**.** Načela bibliotekarstva. Dometi. Rijeka.

**Zbornici Proljetnih škola školskih knjižničara** 1993. – 2012.

<http://library.foi.hr/knjige/k.aspx?u=proljetna+%9Akola&k=A&mg=1&lang=hr&trazi=TRA%8EI>

* HKD je objavio prijevod novih smjernica **Smjernice za školske knjižnice**
* Eng. Verzija IFLA school library guidelines http://www.ifla.org/publications/node/9512
* Smjernice za informacijsku pismenost u cjeloživotnom učenju : završna verzija / Jesús Lau, predsjednik IFLA-ine Sekcije za informacijsku pismenost. Zagreb : Hrvatsko knjižničarsko društvo, 2011. 69 str. ; 24 cm. (Povremena izdanja Hrvatskoga knjižničarskog društva. Novi niz ; knj. 25). ISBN 978-953-6001-73-6
* Nacionalni okvirni kurikulum
* Nastavni plan i program za osnovnu školu

**Dodatna preporuka:**

**Čudina-Obradović, Mira.** 2014. *Psihologija čitanja od motivacije do razumijevanja : priručnik.* Golden marketing – Tehnička knjiga; Učiteljski fakultet Sveučilišta. Zagreb.

U priručniku su, na temelju rezultata najnovijih znanstvenih istraživanja, izneseni zaključci o tome što je znanost o čitanju, što ona korisno i novo nudi za ustrojavanje i poboljšanje podučavanja čitanja, što se danas zna o prirodi vještine čitanja, s posebnim naglaskom na njegove početke. Obuhvaćene su spoznaje iz neuroznanosti, psiholoških istraživanja i eksperimenata, pedagoških istraživanja te rezultati prakse podučavanja čitanja. Uz priručnik dolazi i radna bilježnica s primjerima aktivnosti koje u vrtiću i na samom početku prvoga razreda osnovnoškolskog obrazovanja mogu pomoći u razvoju i ispravljanju percepcije govora, vježbama za čitanje i pisanje pomoću slovarice te zadacima za vježbanje uočavanja značenja.

**Machala, Dijana**. 2015. *Knjižničarske kompetencije : pogled na razvoj profesije.* Hrvatska sveučilišna naklada : Nacionalna i sveučilišna knjižnica. Zagreb

Iako se kompetencijski pristup knjižničarstvu u anglosaksonskim dijelovima svijeta sustavno razvija još od 30-ih godina 20. stoljeća, hrvatsko je knjižničarstvo tim smjerom u obrazovanju i formiranju profesije krenulo tek krajem prvog desetljeća 21. stoljeća. Autorica ovom knjigom prvo daje sistematski prikaz i analitički pregled promišljanja u području razvoja knjižničarske profesije od definiranja i prikaza vrsta kompetencija, preko kronološkog pregleda razvoja knjižničarstva i knjižničarskih kompetencija, zatim obrazlaže primjenu kompetencijskog pristupa u ovom polju te načine usvajanja i usavršavanja knjižničarskih kompetencija, da bi se u završna tri poglavlja fokusirala na stanje u Hrvatskoj kroz provedena istraživanja i ponudila modele razvoja i primjene ovog pristupa u našoj sredini.

**Manguel, Alberto**. 2001. *Povijest čitanja.* Prometej. Zagreb.

Niz ogleda o problematici čitanja, koje je uglavnom određeno kao suodnos pisanoga teksta i čitatelja, ali može biti shvaćeno i kao tumačenje znakova u najopćenitijem smislu te riječi, pogotovo ako se uzme u obzir judeokršćanska misao o svemiru kao knjizi sastavljenoj od brojeva i slova. Autor se beskrajnom lakoćom i s golemom erudicijom kreće kroz povijest pisane riječi, razvijajući svoje misli na temelju arheoloških nalaza, konkretnih knjiga u materijalnom i duhovnom smislu, anegdota i legendi, vežući ih uz fenomen recepcije, interpretacije, pa i percepcije pisane riječi onako kako se on očitovao kod pojedinih znamenitih osoba značajnih za povijest književnosti i kulturnu povijest uopće i u različitim povijesnim razdobljima. Poticaj često predstavljaju i slike ili fotografije koje prikazuju prizore čitanja. Autor ne piše povijesni pregled, nego zauzima tematski i problematski pristup fenomenu čitanja i hermeneutici, objedinjujući brojne znanstvene i filozofske discipline, uočavajući kulturološke zanimljivosti i postavljajući filozofska pitanja vezana uz pristup sustavu znakova, te uvodi čitatelja u jednu veliku pustolovinu ljudskoga duha.

**Stipanov, Josip.** 2015**.** *Povijest knjižnica i knjižničarstva u Hrvatskoj – od početaka do današnjih dana.* Školska knjiga. Zagreb.

Ova knjiga je prvi cjeloviti prikaz povijesti knjižnica u Hrvatskoj, odnosno hrvatskih knjižnica i hrvatskoga knjižničarstva, od prvih knjižnica u ranom srednjem vijeku pa do najnovijeg doba. Hrvatske knjižnice i hrvatsko knjižničarstvo stavljeni su u širi društveni i kulturološki kontekst, a data je i usporedba sa stanjem europskih i svjetskih knjižnica i knjižničarstva. Kazala knjižnica i knjižničarstva, osnivača, utemeljitelja, donatora te stručnjaka u knjičnoj djelatnosti doprinose vrijednosti ove knjige.